คณะกรรมการนโยบายการเงินมีมติเป็นเอกฉันท์ให้ลดอัตราดอกเบี้ยนโยบายเหลือร้อยละ 0.75 ต่อปี มีผลวันจันทร์นี้
คณะกรรมการนโยบายการเงินมีมติเป็นเอกฉันท์ให้ลดอัตราดอกเบี้ยนโยบายเหลือร้อยละ 0.75 ต่อปี มีผลวันจันทร์นี้เมื่อค่ำวานนี้ 20 มีนาคม 2563 ที่ประชุมคณะกรรมการนโยบายการเงิน หรือ กนง. นัดพิเศษ ได้ออกแถลงการณ์ หลังจัดการประชุมนัดพิเศษเพื่อประเมินผลกระทบจากสถานการณ์การระบาดของ COVID-19 ต่อแนวโน้มเศรษฐกิจและกลไกการทำงานของตลาดการเงินของประเทศ โดน กนง. เห็นว่าการระบาดของ COVID-19 ในระยะข้างหน้ารุนแรงกว่าที่คาดไว้เดิม รวมทั้งจะใช้เวลาอีกระยะหนึ่งกว่าที่จะกลับเข้าสู่ภาวะปกติ ซึ่งจะส่งผลกระทบรุนแรงต่อเศรษฐกิจไทยกนง. จึงมีมติเป็นเอกฉันท์ให้ลดอัตราดอกเบี้ยนโยบายร้อยละ 0.25 ต่อปี จากร้อยละ 1.00 เหลือร้อยละ 0.75 ต่อปี โดยให้มีผลในวันจันทร์นี้ 23 มีนาคม 2563 เพื่อลดภาระดอกเบี้ยของลูกหนี้ที่ได้รับผลกระทบ บรรเทาปัญหาสภาพคล่องในตลาดการเงินและลดผลกระทบที่เกิดขึ้นต่อเศรษฐกิจโดยรวม ซึ่งจะช่วยสนับสนุนมาตรการการคลังของรัฐบาลที่ได้ออกมาแล้วและจะออกมาเพิ่มเติม การปรับลดอัตราดอกเบี้ยนโยบายในครั้งที่ผ่านมาและในครั้งนี้ จะเกิดผลต่อระบบเศรษฐกิจก็ต่อเมื่อสถาบันการเงินจะต้องมีบทบาทเชิงรุกในการช่วยแก้ปัญหาสภาพคล่องของลูกหนี้ โดยเฉพาะธุรกิจ SMEs และประชาชน รวมทั้งการเร่งปรับปรุงโครงสร้างหนี้ให้เกิดผลอย่างชัดเจนเป็นรูปธรรม กนง. จึงให้ธนาคารแห่งประเทศไทยติดตามการช่วยเหลือลูกหนี้ของสถาบันการเงินแต่ละแห่งอย่างใกล้ชิด รวมทั้งดูแลสภาพคล่องและกลไกการทำงานของตลาดการเงิน เพื่อให้มั่นใจว่าตลาดการเงินมีเสถียรภาพและทำงานได้อย่างมีประสิทธิภาพ